Steenkooltekort by sewe kragstasiesArgieffoto: GCIS Eskom het gesê hy het die Nasionale Energiereguleerder van Suid-Afrika (Nersa) in kennis gestel van huidige uitdagings wat die steenkoolvoorraad betref en beplande regstellende optrede kragtens reguleringsmaatreëls. Eskom beleef tans groot tekorte in sy steenkoolvoorraad by sewe steenkoolkragstasies, veral dié in Mpumalanga. Dit kan ŉ ernstige impak hê op sy bedrywighede en die hele land. Die kragvoorsiener het gesê die situasie by Arnot, Tutuka, Majuba, Hendrina, Camden, Kriel en Komati-kragstasies is dat die steenkoolvlakke tans minder is as die vereiste teiken van 20 dae. Volgens Eskom het ŉ aantal faktore ŉ negatiewe impak gehad op voorraadvlakke en vervaardiging, waaronder swak belegging in die verlede, ŉ gebrek aan verskaffing weens swak gehalte en hoeveelheid deur die Tegeta-myne wat tans onder sakeredding is. Phakamani Hadebe, tussentydse uitvoerende groepshoof van Eskom, het gesê onlangse mediaberigte oor beurtkrag weens ŉ tekort aan steenkool is onwaar. Hy het gesê Eskom het Nersa in kennis gestel van die huidige uitdagings en die stappe wat gedoen sal word. “Eskom het 84% van die steenkool wat hy oor die volgende vyf jaar gaan benodig, gekontrakteer. ŉ Herstelplan is in plek om die korttermyn wanbalans aan te spreek en die hoeveelheid voorraaddae te verbeter.” Eskom het gesê die plan sluit in om bykomende steenkoolvoorraad te bekom vir die betrokke stasies.